LV Eiropas Savienības Oficiālais Vēstnesis C 133/30

Eiropas Ekonomikas un sociālo lietu komitejas atzinums par tematu “Priekšlikums Eiropas Parlamenta un Padomes lēmumam, ar ko uz laiku atkāpjas no Eiropas Parlamenta un Padomes Direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā”

COM(2012) 697 final – 2012/328 (COD)

2013/C 133/06

Ziņotājs: PEZZINI kgs

Padome saskaņā ar Līguma par Eiropas Savienības darbību 192. panta 1. punktu 2012. gada 5. decembrī nolēma konsultēties ar Eiropas Ekonomikas un sociālo lietu komiteju par tematu

“Priekšlikums Eiropas Parlamenta un Padomes lēmumam, ar ko uz laiku atkāpjas no Eiropas Parlamenta un Padomes Direktīvas 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā”

COM(2012) 697 final – 2012/328 (COD).

Par Komitejas dokumenta sagatavošanu atbildīgā Lauksaimniecības, lauku attīstības un vides specializētā nodaļa atzinuma izstrādi uzticēja ziņotājam Pezzini kgam un savu atzinumu pieņēma 2013. gada 29. janvārī.

Eiropas Ekonomikas un sociālo lietu komiteja 487. plenārajā sesijā, kas notika 2013. gada 13. un 14 februārī (13. februāra sēdē), ar 136 balsīm par un 3 atturoties, pieņēma šo atzinumu.

1. Secinājumi un ieteikumi

1.1. Tāpat kā citos atzinumos Komiteja ar pārliecību uzsver — lai varētu ierobežot pasaules klimata pārmaiņas un uzlabot ES aviācijas nozares konkurētspēju, būtiski ir rast visaptverošu risinājumu emisijas kvotu tirdzniecības jomā, vienlaikus izveidojot Eiropas vienoto gaisa telpu, kas darbojas nevainojami, un pieņemot virkni noteikumu, kas atbilst šiem mērķiem.

1.2. Tāpēc Komiteja atzinīgi vērtē iniciatīvu, kurā ir paredzēts līdz starptautisko sarunu noslēgumam pārtraukt emisijas kvotu tirdzniecības sistēmas (ETS) piemērošanu aviosabiedrībām, kas veic lidojumus uz Eiropas Ekonomikas zonu (EEZ) un no tās.

1.3. EESK tomēr uzskata, ka ir svarīgi, lai visi pasaules reģioni vienotos par CO2 samazināšanu starpreģionālajos lidojumos.

1.4. Komiteja uzsver, ka šāda rīcība var apdraudēt Eiropas transporta sektora konkurētspēju. Kamēr būs spēkā Eiropas Ekonomikas zonai noteiktais moratorijs, Eiropas Savienības iekšējo lidojumu pasažieri tiks aplikti ar nodokļiem, bet pārējiem pasažieriem tie nebūs jāmaksā.

1.5. Tādēļ Komiteja rosina Padomi un Parlamentu ar Komisijas atbalstu veltīt daudz pūļu, lai ātri panāktu vienošanos, kuras pamatā ir visaptveroša pieeja; vienlaikus jāizvairās no netaisnīgiem nosacījumiem un konkurences kropļojumiem, kas kavētu konkurētspējas un nodarbinātības attīstību un būtu krasā pretrunā vispārpieņemtajai stratēģijai “Eiropa 2020”.

2. Ievads

2.1. Saistībā ar dažu Ziemeļamerikas aviokompāniju sūdzību, kuras uzskatīja, ka ES tiesību normas neatbilst vairākiem starptautiskiem nolīgumiem, ES Tiesa nesen spriedumā atzina, ka ES Direktīva 2008/101/EK, kas kopš 2012. gada CO2 emisijas kvotu Eiropas tirdzniecības sistēmā (ETS) ietver arī aviācijas nozari, tostarp arī trešo valstu uzņēmumus, ir leģitīma (1).

2.2. Eiropas Savienības Tiesa atzina, ka emisijas kvotu tirdzniecības sistēmas attiecināšana uz aviācijas nozari nav pretrunā nedz attiecīgajām starptautisko paražu tiesību normām, nedz “Atvērto debesu” nolīgumam. Tas nozīmē, ka ES ar tiesību aktiem cenšas sasniegt mērķus, kas izvirzīti Kioto protokolā, kurā ir paredzēts Apvienoto Nāciju Organizācijas Starptautiskās Civilās aviācijas organizācijas ( ICAO — International Civil Aviation Organization ) ietvaros slēgt nolīgumu par siltumnīcas efekta gāzu emisijām aviācijas nozarē.

2.3. Lai reaģētu uz starptautisko sarunu virzību un radītu atmosfēru, kas veicina šīs sarunas, Komisija vēlas emisijas kvotu tirdzniecības sistēmas (ETS) noteikumus uz laiku neattiecināt uz lidojumiem, kuri tiek veikti uz un no trešām valstīm.

2.4. Pašlaik emisijas kvotu tirdzniecības sistēma paredz, ka uzņēmumiem, kuriem jāievēro prasība samazināt emisijas, tiks piešķirtas kredītvienības atbilstoši tam, cik tonnas CO2 tie drīkst radīt; turklāt piešķirto kredītvienību skaits ar katru gadu samazināsies. Uzņēmumiem, kuriem izdosies samazināt emisijas vairāk par paredzēto, tiks piešķirtas cita veida kredītvienības, ko tie varēs pārdot “nesekmīgākiem” uzņēmumiem, kuriem ir lielākas vajadzības. Kopš 2012. gada ETS direktīva attiecas arī uz aviācijas nozari un visiem ES lidostās ienākošiem un no tām izejošiem lidojumiem, nosakot pienākumu uzskaitīt emisijas un piedalīties emisijas kvotu tirdzniecības sistēmā; pirmā kvotu nodošana ir paredzēta 2013. gada aprīlī.

2.5. Lai atvieglotu globālās vienošanās panākšanu Starptautiskās Civilās aviācijas organizācijas ietvaros, bija pagaidām jāatkāpjas no ES pieņemtās ETS direktīvas ievērošanas, tādējādi nodrošinot, ka pret gaisa kuģu ekspluatantiem, kuri neievēro direktīvā pirms 2014. gada 1. janvāra paredzētās ziņošanas un atbilstības saistības attiecībā uz ienākošajiem un izejošajiem lidojumiem, netiktu vērsti nekādi pasākumi.

2.6. Tomēr tieši pašlaik, kad vērojama ekonomikas lejupslīde, ierosinātā pieeja varētu samazināt ES gaisa transporta konkurētspēju salīdzinājumā ar starptautisko gaisa transportu: ETS direktīvas “iesaldēšana” uz vienu gadu, gaidot starptautiskus noteikumus attiecībā uz emisijām aviācijas nozarē (visaptveroša tirgus mehānisms), neattiektos uz ES iekšējo gaisa transportu.

2.7 Komiteja uzskata — lai izvairītos no minētajiem neizdevīgajiem nosacījumiem un konkurences kropļojumiem, būtu stingri jānosaka, ka šīs atkāpšanās laiks ir ierobežots un tā attiecas tikai uz gaisa kuģu ekspluatantiem, kuri nav saņēmuši vai kuri ir atdevuši visas bezmaksas kvotas, kas piešķirtas šādām darbībām 2012. gadā. Šā paša iemesla dēļ šīs kvotas nevajadzētu ņemt vērā, aprēķinot attiecīgās tiesības.

3. Komisijas priekšlikums

3.1. Lēmuma priekšlikuma mērķi ir šādi: — atvirzīt termiņu, proti, uz laiku atlikt gaisa kuģu ekspluatantu saistības attiecībā uz ES ienākošajiem un no ES izejošajiem lidojumiem, uz kuriem attiecas Eiropas Savienības emisijas kvotu tirdzniecības sistēma (ETS); — nodrošināt, ka netiek īstenoti nekādi pasākumi pret gaisa kuģu ekspluatantiem, kuri neievēro Direktīvā 2008/101/EK pirms 2014. gada 1. janvāra paredzētās ziņošanas un atbilstības saistības attiecībā uz Eiropas Ekonomikas zonā ienākošajiem un no tās izejošajiem lidojumiem; — saistībā ar kopējiem centieniem ierobežot klimata pārmaiņas nodrošināt, ka ETS direktīva arī turpmāk attiecas uz lidojumiem starp EEZ lidostām.

3.2. Priekšlikuma mērķis arī ir nepieļaut konkurences kropļojumus, un tāpēc šis atbrīvojums attiecināts tikai uz gaisa kuģu ekspluatantiem, kuri nav saņēmuši vai kuri ir atdevuši visas bezmaksas kvotas, kas piešķirtas šādām darbībām 2012. gadā.

4. Piezīmes

4.1. Jau iepriekšējā atzinumā Komiteja uzsvēra, ka ES aviācijas nozarei ir būtiski šādi aspekti: — visaptverošs risinājums emisijas kvotu tirdzniecības jomā; — Eiropas vienotā gaisa telpa, kas darbojas, cik vien labi iespējams; — attiecīgi tiesību akti. “Eiropas vienotās gaisa telpas izveide ir arī svarīga, lai nodrošinātu ES aviācijas nozares konkurētspēju pasaules tirgū (2)”, jo aviācija ir nozīmīga ES tautsaimniecības nozare: 748 miljoni pasažieru gadā, vairāk nekā 11 miljoni tonnu pārvadāto preču, ieguldījums IKP — 359 miljardi euro un vairāk nekā 5 miljoni darbinieku.

4.2. Tāpēc Komiteja atbalsta lēmumu līdz starptautisko sarunu beigām atlikt ETS direktīvas attiecināšanu uz aviosabiedrībām, kas veic Eiropas Ekonomikas zonā ienākošos un no tās izejošos lidojumus, bet uzskata, ka visos pasaules reģionos jāpanāk vienošanās par ETS sistēmas ieviešanu arī attiecībā uz starpreģionālajiem lidojumiem.

4.3. Komiteja uzsver, ka tāda rīcība varētu apdraudēt Eiropas transporta konkurētspēju. Laikā, kad moratorijs attiecībā uz ETS būs spēkā, ES iekšējo lidojumu pasažieri saskaņā ar pamatotām vides aizsardzības prasībām tiks aplikti ar nodokļiem, bet pasažieriem, kas ierodas no trešām valstīm, šādi nodokļi nebūs jāmaksā.

4.4. Tādēļ, ņemot vērā iepriekš minētos apsvērumus, Komiteja rosina ātrāk rast risinājumu, kura pamatā ir visaptveroša pieeja, vienlaikus nepieļaujot netaisnīgus nosacījumus un konkurences kropļojumus; nav šaubu, ka nespēja vienoties par visaptverošu risinājumu emisijas kvotu tirdzniecības jomā negatīvi ietekmēs ES tirgu, jo šādi noteikumi attiektos vienīgi uz to.

Briselē, 2013. gada 13. februārī Eiropas Ekonomikas un sociālo lietu komitejas priekšsēdētājs Staffan NILSSON

(1) Eiropas Savienības Tiesa, lieta C-366/10, Air Transport Association of America e a./Secretary of State for Energy and Climate Change, Luksemburga, 2011. gada 21. decembris.

(2) CESE 1391-2011, OV C 376, 22.12.2011., 38. lpp.